CELEX: 32015R2016
Language: hu
Date: 2015-11-11 00:00:00
Title: A Bizottság (EU) 2015/2016 végrehajtási rendelete (2015. november 11.) a 2009/138/EK európai parlamenti és tanácsi irányelvnek megfelelően a részvényekre vonatkozó standard tőkekövetelmény szimmetrikus korrekciójához alkalmazott részvényindex tekintetében végrehajtás-technikai standardok meghatározásáról (EGT-vonatkozású szöveg)

12.11.2015   
            
            
               HU
            
            
               Az Európai Unió Hivatalos Lapja
            
            
               L 295/18
            
         A BIZOTTSÁG (EU) 2015/2016 VÉGREHAJTÁSI RENDELETE
   (2015. november 11.)
   a 2009/138/EK európai parlamenti és tanácsi irányelvnek megfelelően a részvényekre vonatkozó standard tőkekövetelmény szimmetrikus korrekciójához alkalmazott részvényindex tekintetében végrehajtás-technikai standardok meghatározásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biztosítási és viszontbiztosítási üzleti tevékenység megkezdéséről és gyakorlásáról szóló, 2009. november 25-i 2009/138/EK európai parlamenti és tanácsi irányelvre (1) (Szolvencia II.) és különösen annak 109a. cikke (2) bekezdésének b) pontjára,
   mivel:
   
               (1)
            
            
               Annak biztosítása érdekében, hogy az (EU) 2015/35 felhatalmazáson alapuló bizottsági rendelet (2) 172. cikkében előírtak szerint a részvényindex egy olyan diverzifikált eszközportfólió piaci értékét mérje, amely reprezentatív a biztosító vagy viszontbiztosító által jellemzően tartott eszközök jellege tekintetében, a részvényindexnek a releváns piacokra vonatkozó több meglévő részvényindexből kell állnia. Ahhoz, hogy ezeknek a részvényindexeknek a szintje összehasonlítható legyen, a 2009/138/EK irányelv 106. cikkének (2) bekezdésében említett megfelelő időtartam kezdetén minden egyes index szintjét 100 százalékpontban célszerű megállapítani.
            
         
               (2)
            
            
               A részvényindexek értéke a nap során ingadozik. Ezért szükséges tisztázni, hogy mely értéket kell használni egy adott napra vonatkozóan. Mivel a tőzsdéken nincs minden nap kereskedés, szükséges meghatározni azt is, hogy a részvényindexek szintjét mely napok esetében kell kiszámítani. Ezen okból meg kell határozni az „utolsó szint” és a „munkanap” fogalmát.
            
         
               (3)
            
            
               A részvényindexnek meg kell felelnie az (EU) 2015/35 felhatalmazáson alapuló rendelet 172. cikkében meghatározott követelményeknek.
            
         
               (4)
            
            
               Ez a rendelet az Európai Biztosítás- és Foglalkoztatóinyugdíj-hatóság által a Bizottságnak benyújtott végrehajtás-technikai standardtervezeteken alapul.
            
         
               (5)
            
            
               Az Európai Biztosítás- és Foglalkoztatóinyugdíj-hatóság nyilvános konzultációt folytatott az e rendelet alapját képező végrehajtás-technikai standardtervezetekről, elemezte az esetleges kapcsolódó költségeket és hasznot, továbbá kikérte az 1094/2010/EU európai parlamenti és tanácsi rendelet (3) 37. cikke által létrehozott biztosítási és viszontbiztosítási érdekképviseleti csoport véleményét,
            
         ELFOGADTA EZT A RENDELETET:
   1. cikk
   Fogalommeghatározások
   E rendelet alkalmazásában:
   1.   „utolsó szint”: a részvényindexnek a részvényindex szolgáltatója által közzétett, referencianapi utolsó értéke;
   2.   „munkanap”: szombaton és vasárnapon kívül minden nap.
   2. cikk
   A részvényindex kiszámítása
   (1)   A részvényindexnek a 2009/138/EK irányelv 106. cikke (2) bekezdésében említett szintjét minden egyes munkanapra vonatkozóan meg kell határozni.
   A részvényindex egy konkrét munkanapra vonatkozó szintje a mellékletben szereplő összes részvényindex adott munkanapi hozzájárulásának összege.
   A mellékletben meghatározott minden egyes részvényindex egy konkrét munkanapi hozzájárulása a részvényindex adott munkanapi normalizált szintjének és a mellékletben a részvényindexre vonatkozóan meghatározott súlynak a szorzata.
   (2)   A mellékletben meghatározott minden egyes részvényindex egy konkrét munkanapra vonatkozó normalizált szintje a részvényindex adott munkanapi utolsó szintje, osztva azon 36 hónapos időtartam első napi utolsó szintjével, amely időtartam azon a munkanapon ér véget, amelyre vonatkozóan az (EU) 2015/35 felhatalmazáson alapuló rendelet 172. cikkének (1) bekezdésében meghatározottak szerint a részvényindex szintje kiszámításra kerül. Ha egy konkrét nap esetében valamely részvényindex utolsó szintje nem áll rendelkezésre, az adott napot megelőző legfrissebb utolsó szintet kell használni.
   3. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. november 11-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 335., 2009.12.17., 1. o.
   
   
      (2)  A Bizottság 2014. október 10-i (EU) 2015/35 felhatalmazáson alapuló rendelete a biztosítási és viszontbiztosítási üzleti tevékenység megkezdéséről és gyakorlásáról szóló 2009/138/EK európai parlamenti és tanácsi irányelv (Szolvencia II.) kiegészítéséről (HL L 12., 2015.1.17., 1. o.).
   
      (3)  Az Európai Parlament és a Tanács 2010. november 24-i 1094/2010/EU rendelete az európai felügyeleti hatóság (az Európai Biztosítás- és Foglalkoztatóinyugdíj-hatóság) létrehozásáról, valamint a 716/2009/EK határozat módosításáról és a 2009/79/EK bizottsági határozat hatályon kívül helyezéséről (HL L 331., 2010.12.15., 48. o.).
   
      MELLÉKLET
      
         Részvényindexek és súlyok
      
      
                  Részvényindexek (árindex)
               
               
                  Súlyok
               
            
                  AEX
               
               
                  0,14
               
            
                  CAC 40
               
               
                  0,14
               
            
                  DAX
               
               
                  0,14
               
            
                  FTSE All-Share Index
               
               
                  0,14
               
            
                  FTSE MIB Index
               
               
                  0,08
               
            
                  IBEX 35
               
               
                  0,08
               
            
                  Nikkei 225
               
               
                  0,02
               
            
                  OMX Stockholm 30 Index
               
               
                  0,08
               
            
                  S&P 500
               
               
                  0,08
               
            
                  SMI
               
               
                  0,02
               
            
                  WIG30
               
               
                  0,08